  Майя Бывальцева 22-тӥ инвожое, Буре ваён но кайгырон нуналэ, Удмуртия «Минута молчания», «Свеча памяти» но «Красная гвоздика» огъяросси акциос борды итӥськоз. Со сярысь элькунысь физкультурая, спортъя но егитъёсын ужан политикая министерстволэн пресс-службаез ивортэ. Быдӟым Атыкай ож бусыосысь берытскымтэ ожгарчиосты буре вайыса, Москва дыръя 12 час 15 минутэ (Удмуртиын – 13 час 15 минутэ) быдэс кун чус кариськоз. Ӵапак со дыре 1941-тӥ арын Германилэн Совето Союз вылэ омырскемез сярысь вазиськон эфире потӥз. Чус улонэз теле- но радиоведущий, СССР-ысь калык артист Игорь Кирилов ялоз. Акция одӥг дыре кунысь вань улосвылъёсын кутскоз Удмуртиын со тыре теле- но радиовещаниез куспетӥ карозы, Ижкарын Пушкинской но Советской урамъёсысь ретрансляторъёс пыр аудиороликез лэзёзы, озьы ик со вузкарон центръёсын чузъяськоз. Вакчи дырлы Россиысь вань каръёсын улон-вылон дугдоз. Элькунын улӥсьёсты дуннеысь тужгес кышкыт ожын быремъёсты минут ӵоже чус улыса буре вайыны куро. Озьы ик 22-тӥ инвожое Удмуртиын «Свеча памяти» ужрад ортчоз. Элькунамы улӥсьёс ас дораз сюсьтыл ӝуатозы. Озьы ик акция  сайтын онлайн амалэн ортче. Со улсын 27 миллион электрон сюсьтылъёс ӝуатыны малпало – аж аръёсы быремъёслэн лыдзыя. Со нуналэ ик «Волонтёры Победы» движение Ижкарысь Вормон скверын «Красная гвоздика» огъяросси акциез радъялоз. Отчы котькуд мылкыд карись пыриськыны быгатэ. Со понна котькӧня коньдон сётыса, геройёсты буре ваён но ож ужрадъёсысь ветеранъёслы тау карон тодметэз - горд гвоздикаез – басьтоно. Вань люкам коньдон ож ужрадъёсысь ветеранъёслы юрттонъя фондэ мыноз. Озьы ик котькуд адями «Электрон горд гвоздикаез» али ик чӧлсконпусъя выжыса басьтыны быгатоз 22-тӥ инвожое Вормон скверын архивъёсысь ужкагазъёсын «Детство, опаленное войной...» адӟытон ужаны кутскоз. Ужкагазъёс но туспуктэмъёс Быдӟым Атыкай ож аръёсы элькунысьтымы нылпиослэсь улон-вылонзэс – колхозъёсын, заводъёсын ужамзэс, ремесленной училищеосын но ФЗО школаосын дышетскемзэс – возьматозы. Адӟытон нырысьсэ радъяське.  Тегъёс: Мерлык Ижкар Удмуртия БыдӟымАтыкайож буреваён  